हम की करू ?
 (गीत)
हमर चेतना हेरायल अछि, हम की करू ?
 सम्वेदना बिलायल अछि, हम की करू ?
 हे ऐ देखल जखन सञो अहाँ केँ प्रिय,
हमर सुधि बुधि हेरायल अछि,
हम की करू ? ?
 अहाँ छी ने उर्वशी, अहाँ छी ने मेनका ।
 मुदा तइयो हमर लेल चित्त केँ चोरा ।
 अहँक सुन्नर छवी (वि) हमर चञ्चल मनेँ,
बड़ थीर भए समायल अछि,
हम की करू ? ?
 अछि बूझल, अहूँक अछि, एहने सनि गति ।
 हृदयफाँस लेपटायल अछि, सुन्नर सनि मति ।
 अहँक चञ्चल चरण आ नयन ओ वयन,
एखन जड़वत बन्हायल अछि,
हम की करू ? ?
 आइ मधुरिम मिलन, कत' प्रतिक्षा केर बाद ।
 बड़ प्रतिक्षा कराओल, अछि अपरूब तेँ स्वाद ।
 अहँक सुन्नर सुकोमल अरुण ठोर पर,
मन्द हास छिरिआएल अछि,
हम की करू ? ?
 "विदेह" पाक्षिक मैथिली इ - पत्रिका, वर्ष -५, मास -५४ , अंक -१०७ , ०१ जून २०१२ मे "स्तम्भ ३॰२" मे प्रकाशित । 